Kuva eräästä Polta Koraani -päivää vastaan järjestetystä mielenosoituksesta, joka pidettiin 4. elokuuta 2010 Jantar Mantarissa, New Delhissä, Intiassa. Tapahtumaan osallistuneen Raza Academyn pääsihteeri Mohammed Saeed Noori kuvasi monien muslimiorganisaatioiden yhteistapahtumaa massiiviseksi.
**Polta Koraani -päivä** tai **Kansainvälinen polta Koraani -päivä** (engl. *International Burn a Quran Day* tai *International Burn a Koran Day*) oli floridalaisen pastori Terry Jonesin suunnittelema tapahtuma. Pastori Jones aikoi polttaa islamin pyhän kirjan Koraanin WTC:n terrori-iskujen yhdeksäntenä vuosipäivänä 11. syyskuuta vuonna 2010 Gainesvillessä ja hänen johtamansa Dove World Outreach Center -kirkko kehotti myös muita kristittyjä tekemään samoin. Vuonna 2010 Dove World Outreach Centerissä oli määrä polttaa yhteensä 200 Koraania. Kirkko mainosti tapahtumaa internetissä, Facebook-sivullaan, YouTube-kanavallaan ja muissa sosiaalisissa medioissa.

9. syyskuuta Jones kuitenkin peruutti suunnitelmansa toistaiseksi, mutta sanoi järjestävänsä tapahtuman sittenkin, mikäli New Yorkin World Trade Centerin entisten kaksoistornien lähelle suunniteltu islamilainen kulttuurikeskus rakennetaan. 11. syyskuuta hän ilmoitti, ettei aio koskaan järjestää tapahtumaa. Ennen peruuntumistaan vuonna 2010 syyskuun 11. päivän iskun uhrien muistamiseksi ja islaminuskon vastustamiseksi suunniteltu tapahtuma ehti herättää vastareaktioita rauhallisista mielenilmauksista aggressiiviseen uhkailuun ja maailman johtajat niin Yhdysvalloissa kuin muuallakin katsoivat tarpeelliseksi ottaa kantaa siihen.

Koraanin polttaminen tapahtui lopulta Dove World Outreach Centerissä 20. maaliskuuta 2011 ja sen seurauksena puhkesi väkivaltaisuuksia erityisesti Afganistanissa. Väkivaltaisuuksissa kuoli muun muassa seitsemän YK-työntekijää Mazar-i-Sharifissa ja eteläisessä Kandaharissa kuolleita oli ainakin kymmenen ja yli 80 ihmistä haavoittui. Lisäksi polttaminen lietsoi protesteja kaikkialla muslimimaailmassa.

Taustaa
-------

Floridan Gainesvillessä sijaitseva Dove World Outreach Center, missä Koraanien polttamisen oli määrä tapahtua 11. syyskuuta 2010 ja missä poltettiin yksi Koraani 20. maaliskuuta 2011, on pieni kristillinen seurakunta. Sillä oli syyskuussa 2010 noin 50 jäsentä. Kirkkoa johtaa pastori Terry Jones yhdessä vaimonsa Sylvian kanssa. Kirkko oli jo aikaisemmin vuoden 2000 loppupuolella saanut mediahuomiota islamilaisuuden ja homoseksuaalisuuden vastaisten viestiensä ansiosta. Vuonna 2009 se pystytti ruohikolleen kyltin, johon oli punaisin kirjaimin kirjoitettu teksti "Islam on saatanasta". Saman vuoden aikana monet seurakunnan jäsenistä lähettivät lapsensa aloittamaan koulunkäyntinsä puettuna T-paitoihin, joiden selkämyksiin oli painettu samainen teksti. Lisäksi kirkko myy kahvimukeja ja paitoja samalla tekstillä. Iskulause "Islam on saatanasta" tulee pastori Jonesin kirjan *Islam is of the Devil* (suom. *Islam on saatanasta*) -nimestä. Vuonna 2010 Jones kertoi kirkon näkemyksistä CNN-kanavalle:

> »Uskomme että islam on saatanasta ja että se aiheuttaa miljardien ihmisten joutumisen helvettiin, se on petollinen uskonto, se on väkivaltainen uskonto, ja se on todistettu monia, monia kertoja.» 
> 
>

Tapahtuman idea
---------------

|  |  |  |
| --- | --- | --- |
| "| Syyskuun 11. päivänä 2010 klo 18 – 20 välillä me poltamme Koraanin Dove World Outreach Centerissä Gainsvillessä, Floridassa, 9/11-iskussa kaatuneiden uhrien muistoksi ja vastustaaksemme islamin pahuutta. Islam on saatanasta! | "|
| **– Tapahtuman Facebook-sivu 7.9.2010** |

Pastori Terry Jonesin johtama Dove World Outreach Center Gainesvillessa, Floridassa, missä noin 200 koraanin polttamisen oli määrä tapahtua WTC:n terrori-iskujen yhdeksäntenä vuosipäivänä 11. syyskuuta 2010, ja jossa poltettiin yksi Koraani 20. maaliskuuta 2011.
Terry Jones mielenosoituksessa Washingtonissa vuonna 2011 (oikealla aurinkolaseissa).
Pastori Jonesin mukaan 11. syyskuuta vuonna 2010 järjestättäväksi kaavaillun tapahtuman tarkoituksena oli näyttää, että islam on oikeasti paljon vaarallisempi ja väkivaltaisempi kuin ihmiset uskovat, vaikka se esittääkin itsensä rauhan uskontona ja Jonesin mukaan "meidän täytyy lähettää selkeä viesti islamilaiselle ääriaineistolle, että heidän uhkauksensa eivät enää kontrolloi ja dominoi meitä".

Dove World Outreach Center aikoi ilmoituksensa mukaan järjestää tapahtuman muistaakseen syyskuun 11. päivän iskun uhreja ja vastustaakseen islaminuskoa. Pastori Jonesin mukaan islam ja šaria-laki ovat vastuussa syyskuun 11. päivän iskuista.

Jonesin mukaan muslimit ovat tervetulleita Yhdysvaltoihin, mutta islamilainen laki ja sen brutaalius eivät ole:

> »Me rakastamme muslimeita ja toivomme, että he todella pääsisivät osaksi pelastuksesta. Se mitä vastaan me hyökkäämme on islam, uskonto, ja šaria-laki, poliittinen järjestelmä.» 
> 
>

Reaktiot suunnitelmiin vuonna 2010
----------------------------------

|  |  |  |
| --- | --- | --- |
| "| Me poltamme Koraaneja, koska uskomme, että kristittyjen, kirkkojen ja poliitikkojen on tullut aika nousta vastarintaan ja sanoa ei; islam ja šaria-laki ei ole tervetullut Yhdysvaltoihin. | "|
| **– Tapahtuman järjestäjä 1.9.2010.** |

Dove World Outreach Centerin vuoden 2010 koraaninpolttosuunnitelma herätti laajaa paheksuntaa ja niin Valkoinen talo, Vatikaani, erilaiset muslimiryhmät kuin sotaveteraanitkin kritisoivat sitä.

Jones kertoi saaneensa tapahtuman järjestämisen suunnitelemisen vuoksi useita tappouhkauksia ja hän kantoi mediakohun aikaan pistoolia mukanaan pystyäkseen suojelemaan itseään. 8. syyskuuta 2010 tappouhkauksia oli kertynyt jo yli sata.

### Reaktiot Yhdysvalloissa

Yhdysvaltain presidentti Barack Obama WTC-iskujen muistotilaisuudessa Pentagonissa 11.9.2010, missä hän lausui: "Amerikkalaisina emme koskaan aio sotia islamia vastaan. Uskonto ei hyökännyt meitä vastaan sinä syyskuun päivänä. Hyökkääjä oli al-Qaida.".
Yhdysvalloissa muun muassa Yhdysvaltain hallitus ja Yhdysvaltain Afganistanin-joukkojen komentaja David Petraeus tuomitsivat polttosuunnitelmat. Tutkija Akbar Ahmedin mukaan kun afgaanit näkevät pyhän kirjansa palavan, se aiheuttaa mellakoita ja hyökkäyksiä ja asettaa yhdysvaltalaiset joukot vaaraan. Hänen mukaansa polttaminen aiheuttaa samanlaisia mellakoita naapurivaltioissa Pakistanissa ja Iranissa ja sytyttää koko muslimimaailman ja ruokkii terroritekoja.

Valkoisen talon tiedottaja Robert Gibbs kritisoi sitä, että tällainen aktivismi aiheuttaa harmia Yhdysvaltain joukoille. Yhdysvaltain oikeusministeri Eric Holder totesi, että Jonesin suunnitelma on paitsi idioottimainen, myös vaarallinen. Presidentti Barack Obama varoitti siitä, että Koraaninpolttamissuunnitelmaa tullaan käyttämään Al-Qaidan rekrytointivälineenä. Hän painotti ettei Yhdysvallat ole sodassa islamia vastaan, vaan että se sotii niitä terrorijärjestöjä vastaan, jotka käyttävät islamia tuhoisan toimintansa selityksenä. Obama muistutti vielä terrori-iskujen vuosipäivän puheessaan Pentagonissa ettei uskonto hyökännyt yhdysvaltalaisia vastaan syyskuun 11. päivän iskuissa, vaan hyökkääjä oli al-Qaida. Hanketta vastaan puhui myös ulkoministeriön tiedottaja P. J. Crowley, joka sanoi toivovansa, että yhä useammat yhdysvaltalaiset ilmaisevat vastustavansa hanketta. Sarah Palinin mukaan moskeijan rakentaminen lähelle Ground zeroa on huono idea, mutta niin on Koraanien polttaminenkin. Tapahtuman jyrkästi tuominnut Yhdysvaltain ulkoministeri Hillary Clinton piti kirkon aietta "häpeällisenä" ja ilmaisi innostuksensa siitä, kuinka useat uskonnolliset ryhmät Yhdysvalloissa olivat yksimielisesti tuominneet Koraaninpolttoaikeet. Myös Yhdysvaltain suurin evankelikaalisten yhdistys, Kansallinen evankelikaalien yhdistys, kehotti kirkkoa perumaan tapahtuman.

Toisaalta esimerkiksi New Yorkin pormestari Michael Bloomberg ilmaisi puolustavansa pastori Jonesin oikeutta polttaa Koraaneja ja tapahtuman kannattajat postittivat Jonesille Koraaneja poltettavaksi. 8. syyskuuta mennessä Jones oli saanut postissa noin 200 Koraania ja tuhansia kannattajia Facebookissa.

### Reaktiot muualla maailmassa

|  |  |  |
| --- | --- | --- |
| "| Suhtaudumme näihin mielipiteisiin vakavasti, mutta aiomme silti edetä suunnitellusti. | "|
| **– Dove World Outreach Center -yhteisön johtaja pastori Terry Jones 8.9.2010.** |

Monet uskonnolliset johtajat sekä muslimijohtajat ympäri maailman tuomitsivat polttosuunnitelmat. Afganistanissa reagoitiin polttosuunnitelmiin mielenosoituksin; muun muassa polttamalla pastori Terry Jonesin näköisnukkeja, kivittämällä Yhdysvaltain sotilaita ja Yhdysvaltain armeijan komentajat varoittivat, että suunnitelmat voivat vaarantaa amerikkalaissotilaiden hengen. Intiassa järjestettiin tapahtuman vastaisia mielenosoituksia. Tuhannet osoittivat mieltään Indonesiassa ja Indonesian uskonnolliset johtajat ilmaisivat haluavansa tavata Yhdysvaltain suurlähettilään protestoidakseen suunnitelmaa. Iran ja Malesia varoittivat laajoista mielenilmauksista, jos Koraanit poltetaan. Iran puhui varoituksessaan "hallitsemattomista" seurauksista. Al-Falluja -jihadistiforumin jäsenet puolestaan uhkasivat "vuodattaa teidän (amerikkalaisen) verenne jokia" ja "sodalla jollaista ei ole ennen nähty." 

Naton pääsihteeri Anders Fogh Rasmussen sanoi, että kirkon suunnitelmat loukkaavat Naton "arvoja" ja niillä saattaa olla kielteinen vaikutus sen sotilaiden turvallisuuteen. Samoin YK:n pääsihteeri Ban Ki-moon kertoi olevansa tilanteesta huolestunut ja tuomitsi suunnitelman. Interpol varoitti hallituksia terrori-iskujen vaarasta, mikäli hanke toteutuu.

Perääntyminen
-------------

1600-luvun Koraani Victoria and Albert Museumissa.
Maailmanlaajuisesta vastustuksesta huolimatta Jones sanoi vielä 7. syyskuuta olevansa varma tapahtuman järjestämisestä suunnitelmien mukaisesti ja Yhdysvaltain perustuslaki olisi taannut hänelle oikeuden toteuttaa suunnitelmansa. Vielä 8. syyskuuta hän piti muiden kirkkojen kritiikkiä "pelkurimaisena". Associated Pressille 8. päivä antamassaan haastattelussa Jones totesi:

> »Ehkäpä perääntymisen sijaan on tullut aika nousta vastarintaan. Ehkäpä on aika lähettää viesti radikaali-islamille, että emme suvaitse heidän käyttäytymistään.» 
> 
> 

9. syyskuuta Jones kuitenkin ilmoitti harkitsevansa hankkeesta luopumista, ja seuraavana päivänä hän sanoi toteuttavansa suunnitelmansa ainoastaan, mikäli World Trade Centerin entisten kaksoistornien lähelle suunniteltu islamilainen kulttuurikeskus rakennetaan. Lopulta terrori-iskujen vuosipäivänä 11. syyskuuta hän ilmoitti, ettei tule polttamaan Koraania, "ei tänään eikä koskaan", vaikka suunniteltu moskeija rakennettaisiinkin Ground Zeron lähelle. Jones totesi:

> »Meistä tuntuu, että Jumala kehottaa meitä lopettamaan ja toivomme myös, että... ehkä se avaa oven mahdollisuudelle keskustella imaamin kanssa.» 
> 
>

Polttaminen ja seuraukset
-------------------------

### Tapahtuma

20. maaliskuuta 2011 evankelista Wayne Sapp poltti yhden Koraanin Dove World Outreach Centerissä. Pastori Jones johti toimitusta. Tilaisuudessa järjestiin pilkkaoikeudenkäynti, josta kirkko käytti nimeä "International Judge the Koran Day" (suom. *Kansainvälinen tuomitse Koraani -päivä*). Polttaminen tapahtui kirkon sisällä ja oikeudenkäynnin tuomarina toimi pastori Jones. Tilaisuuteen osallistui arviolta 24 ihmistä.

### Seuraukset

|  |  |  |
| --- | --- | --- |
| "| Islam ei ole rauhan uskonto. -- On aika laittaa islam vastuuseen teoistaan. | "|
| **– Dove World Outreach Center -yhteisön johtaja pastori Terry Jones Koraanin polttamisen jälkeen.** |

Polttaminen lietsoi protesteja kaikkialla muslimimaailmassa ja mielenosoitukset johtivat mellakoihin.

Tapahtuman seurauksena seitsemän YK-työntekijää surmattiin Afganistanissa 1. huhtikuuta 2011, kun väkijoukko hyökkäsi YK:n toimistoon Mazar-i-Sharifissa. Uhrien joukossa oli yksi ruotsalainen, yksi norjalainen ja viisi nepalilaista. Erään lähteen mukaan kahdelta uhrilta olisi leikattu pää irti, mutta poliisijohtaja Abdul Rauf Taj kuitenkin tyrmäsi tiedon ja sanoi, että uhreja oli ammuttu päähän. Mielenosoituksessa osa YK:n rakennuksesta poltettiin ja mielenosoittajat kaatoivat muurin päällä olleen vartiokopin. Kyseessä oli tuhoisin YK:ta vastaan tehty isku Afganistanissa. Mielenosoittajia Mazar-i-Sharifin kaduilla oli satoja. YK:n pääsihteeri Ban Ki-moon ja Yhdysvaltain presidentti Barack Obama tuomitsivat iskun. Obama tuomitsi myös Koraanin polttamisen. Hänen mukaansa minkä tahansa pyhän kirjan häpäisy on erittäin piittaamatonta ja kiihkoilevaa.

Eteläisessä Kandaharissa puhkesi väkivaltaisuuksia, joissa kuoli ainakin kymmenen ihmistä ja haavoittui yli 80. Kabulissa, Heratissa ja itäisessä Nangarharin maakunnassa Jalalabadissa järjestettiin rauhallisemmin sujuneita mielenosoituksia. Heratissa mielenosoittajia oli tuhansia ja Kabulissa noin 200. Kabulissa kaksi rynnäkkökiväärein ja singoin aseistautunutta miestä hyökkäsi Naton leiriin ja kolme sotilasta haavoittui lievästi. Iskun tekijäksi ilmoittautui Taleban-liike, joka myös vaati Afganistanissa kansalaisia protestoimaan Koraanin polttamisen vuoksi. Jalalabadissa sadat ihmiset tukkivat kaupungin suurimman valtatien kolmeksi tunniksi. He huutelivat Yhdysvaltain vastaisia iskulauseita ja polttivat presidentti Obaman kuvia.

Pakistanissa sunnimuslimit polttivat Yhdysvaltain lipun mielenosoituksena pastori Jonesia vastaan ja pakistanilainen kielletty islamilainen organisaatio Jama'at-ud Da'wah antoi fatwan, jossa lupasi 2,2 miljoonan dollarin palkkion sille, joka tappaa Jonesin.

Mielenosoituksien jatkuttua Afganistanissa kolmatta päivää Afganistanin presidentti Hamid Karzai esitti toiveen Yhdysvaltain Afganistanin-suurlähettiläälle Karl Eikenberrylle ja Afganistanin kansainvälisten joukkojen komentajalle, kenraali David Petraeukselle, että Yhdysvaltain kongressi tuomitsisi Koraanin polttamisen ja estäisi vastaavat teot tulevaisuudessa. Kandaharin kaduilla sadat mielenosoittajat vaativat kuolemaa Yhdysvalloille ja presidentti Karzaille, jota pitivät amerikkalaisten sätkynukkena. Mielenosoitukset jatkuivat kolmatta päivää myös muissa kaupungeissa, muun muassa Jalalabadissa.

Jones kommentoi mielenosoituksia sanoen, että radikaalit islamilaiset ainekset käyttävät (Koraanin polttoa) tekosyynä väkivaltaisuuksiinsa ja totesi että tapahtumat eivät vaikuta hänen kirkkonsa toimintaan. Jones vaati lausunnossaan Yhdysvaltoja ja YK:ta ryhtymään toimiin islamin "radikaaleja aineksia vastaan". Lisää koraaninpolttamistapahtumia ei kuitenkaan näillä näkymin ole tulossa.

Katso myös
----------

* Kirjarovio
* Jumalanpilkka
* Jumalanpilkkapäivä
* Piirrä Muhammad -päivä
* Muhammad-pilapiirrosjupakka
* Islamin kritiikki
* Sananvapaus
* Rauhan uskonto

Lähteet
-------

1. ↑  Noori, Muhammad Saeed: Indian Muslims Protest the Burn Quran Day by Florida Dove Church *Al-Jazeerah*.  8.8.2010. Viitattu 13.12.2010. (englanniksi)
2. ↑  US church to burn Quran on September 11 *The Times of India*.  31.7.2010. Viitattu 8.9.2010. (englanniksi)
3. 1 2  Politician calls Islam 'cult': Church to burn Quran *USA Today*.  26.7.2010. Viitattu 8.9.2010. (englanniksi)
4. 1 2  Indonesians denounce planned Qur’an burning *CathNews India*.  5.9.2010. Viitattu 8.9.2010. (englanniksi)
5. 1 2 3 4 5 6 7 8 9 10 11 12  Amerikkalainen kirkko kehottaa kristittyjä polttamaan Koraaneja *Helsingin Sanomat*.  23.8.2010. Viitattu 7.9.2010.
6. 1 2 3  Koraanit roviolle: "Sotilaat hengenvaarassa" *Uusi Suomi*.  7.9.2010. Viitattu 7.9.2010.
7. ↑  Church plans Quran-burning event *CNN*.  30.7.2010.  Arkistoitu 6.9.2010. Viitattu 7.9.2010. (englanniksi)
8. 1 2 3 4  Qur'an burning day to go ahead despite death threats *The Guardian*.  8.9.2010. Viitattu 9.9.2010. (englanniksi)
9. ↑  Church event to commemorate Sept. 11 attacks – Florida church plans 'Burn a Quran' Day on 9/11 *Al Arabiya*.  29.7.2010. Viitattu 7.9.2010. (englanniksi)
10. ↑  Church plans ‘burn a Quran day’ *Asian Image*.  1.9.2010. Viitattu 9.9.2010. (englanniksi)
11. ↑  Jones cancels plan to burn Qurans; N.Y. mosque backers deny deal to move  9.9.2010. USA Today. Viitattu 9.9.2010. (englanniksi)
12. 1 2  Koraaninpolttaja harkitsee luopumista hankkeesta *Yle Uutiset*.  9.9.2010. Viitattu 9.9.2010.
13. 1 2  Amerikkalaispastori perui Koraanien polttamisen vain toistaiseksi  9.9.2010. Hs.fi:  Helsingin Sanomat. Viitattu 10.9.2010.
14. 1 2 3  Jännittynyt ilmapiiri varjosti WTC-iskun muistopäivää *Ilta-Sanomat*.  11.9.2010. Viitattu 5.1.2020.
15. 1 2 3 4 5 6 7  "Polta Koraani" -päivä kuumentaa tunteita *MTV3 Uutiset*.  7.9.2010. Viitattu 7.9.2010.
16. 1 2 3 4 5 6 7  Päivän kuva: Polta Koraani -päivä - pikkuruisen lahkon suureksi paisunut kampanja *Suomen Kuvalehti*.  8.9.2010. Viitattu 9.9.2010.
17. 1 2  Nato-komentaja varoittaa Koraani-rovion seurauksista *Mtv3.fi*.  7.9.2010. Viitattu 9.9.2010.
18. 1 2  UN chief Ban condemns Quran burning plan *Now Lebanon*.  8.9.2010.  Arkistoitu 7.9.2012. Viitattu 9.9.2010. (englanniksi)
19. 1 2 3 4 5  Smith, Chad: Dove World denies it's responsible for violence over Quran burning *The Gainesville Sun*.  1.4.2011. Gainesville.com. Viitattu 2.4.2011. (englanniksi)
20. 1 2 3 4  Kohupastori ei ota vastuuta Afganistanin YK-kuolemista  2.4.2011. Mtv3. Viitattu 2.4.2011.
21. 1 2  Koraanin polttaminen kuohuttaa mieliä ympäri Afganistanin *Iltalehti*.  2.4.2011. Mtv3. Viitattu 2.4.2011.
22. 1 2 3 4 5  Koraani-mellakat jatkuvat Afganistanissa  3.4.2011. Kp24. Viitattu 3.4.2011.
23. ↑  Fisher, Lise & Voyles, Karen: Anti-Islam church sign stirs up community outrage  8.7.2009. Gainesville.com.  Arkistoitu 19.4.2016. Viitattu 9.12.2010. (englanniksi)
24. ↑  Curry, Christopher: 'Devil' shirts send kids home  26.8.2009. Gainesville.com.  Arkistoitu 19.4.2016. Viitattu 9.12.2010. (englanniksi)
25. ↑  McWell, Robin John: Sobriety Asked Amidst Dove World Outreach Center’s "Burn A Qur’an Day" *WWNN*.  7.9.2010.  Arkistoitu 10.12.2010. Viitattu 13.12.2010. (englanniksi)
26. ↑  Fla. Church Plans 'Burn a Quran' Day to Mark 9/11 *The Christian Post*.  28.7.2010. Viitattu 8.9.2010. (englanniksi)
27. 1 2 3 4  Clinton tuomitsi Koraanien rovion *Turun Sanomat*.  8.9.2010. Viitattu 8.9.2010. [vanhentunut linkki]
28. ↑  Nato-komentaja varoittaa Koraani-rovion seurauksista *Kaleva*.  7.9.2010. Viitattu 9.9.2010. [vanhentunut linkki]
29. ↑  Pastor: OK to burn Quran because it's 'not sacred' to Christians *CNN*.  30.7.2010.  Arkistoitu 5.3.2016. Viitattu 8.9.2010. (englanniksi)
30. ↑  Florida church plans to burn Quran on 9/11 anniversary *The Times of India*.  1.9.2010. Viitattu 8.9.2010. (englanniksi)[vanhentunut linkki]
31. 1 2 3  "Polta Koraani" -päivä nostaa raivoa muslimimaailmassa *Iltalehti*.  7.9.2010. Viitattu 7.9.2010.
32. ↑  'Burn Quran Day' an outrage to Muslims *CNN.com*.  20.8.2010. Viitattu 8.9.2010. (englanniksi)
33. 1 2  Petraeus: Koran burning plan will endanger US troops *BBC*.  11.7.2010. Viitattu 8.9.2010. (englanniksi)
34. ↑  Obama says planned Koran burning is boosting Qaeda *Reuters*.  9.9.2010. Viitattu 9.9.2010. (englanniksi)
35. ↑  Obama: Emme sodi islamia vastaan *nelonen.fi*.  10.9.2010. Nelonen.fi. Viitattu 10.12.2010. [vanhentunut linkki]
36. ↑  "Polta Koraani" -pastori astui julkisuuteen *Iltalehti*.  8.9.2010.  Arkistoitu 11.9.2010. Viitattu 9.9.2010.
37. ↑  Sarah Palin Tells Pastor Jones to 'Stand Down' on Quran Burning *Aol*.  9.9.2010. Viitattu 9.9.2010. (englanniksi)
38. ↑  Burn Quran Day: NY mayor defends pastor's right *One India*.  8.9.2010.  Arkistoitu 6.9.2011. Viitattu 8.9.2010. (englanniksi)
39. 1 2  Minister: 'Burn A Quran Day' To Go As Planned On September 11 *Huffington Post*.  7.9.2010. Viitattu 8.9.2010. (englanniksi)
40. ↑  Preacher Terry Jones: The Great Unifier? *Abcnews.com*.  8.9.2010. Viitattu 9.9.2010. (englanniksi)
41. ↑  US pastor Terry Jones vows to go ahead with Koran burning on September 11 *Belfast Telegraph*.  8.9.2010. Viitattu 9.9.2010. (englanniksi)
42. ↑  Indian Muslims Protest the Burn Quran Day by Florida Dove Church *AhlulBayt News Agency*. Viitattu 8.9.2010. (englanniksi)[vanhentunut linkki]
43. ↑  Petraeus: Koran burning plan will endanger US troops *Ottawa Citizen*.  7.9.2010. Viitattu 8.9.2010. (englanniksi)
44. ↑  Nato-komentaja varoittaa Koraani-rovion seurauksista *Ilkka*.  7.9.2010. Viitattu 9.9.2010.
45. ↑  Nato-komentaja varoittaa Koraani-rovion seurauksista *Pohjalainen*.  7.9.2010. Viitattu 9.9.2010.
46. ↑  Florida church plans Koran burning - Muslim groups denounce action meant to mark 9/11 anniversary *Ottawa Citizen*.  2.9.2010. Viitattu 8.9.2010. (englanniksi)
47. ↑  Interpol: Koraanien poltto lietsoo terroria  9.9.2010. Iltalehti. Viitattu 9.9.2010.
48. 1 2  US pastor says he will never burn Quran  11.9.2010. The Times of India. Viitattu 9.12.2010. (englanniksi)
49. ↑  International Judge the Koran Day … and the execution: burn it! Dove Wolrd Outreach Center.  Arkistoitu 4.4.2011. Viitattu 3.4.2011. (englanniksi)
50. 1 2  Koraanin polttaminen Floridassa kuohuttaa mieliä ympäri Afganistanin *Verkkouutiset*.  2.4.2011. Viitattu 3.4.2011.
51. ↑  Pohjoismaalaisia YK-työntekijöitä tapettiin *Iltalehti*.  1.4.2011. Viitattu 2.4.2011.
52. 1 2 3  Seitsemän YK-työntekijää tapettiin raa'asti Afganistanissa  1.4.2011. Mtv3. Viitattu 3.4.2011.
53. 1 2 3  Afganistanin surmatyöt: Uhrien joukossa ei suomalaisia *Aamulehti*.  1.4.2011.  Arkistoitu 5.4.2011. Viitattu 2.4.2011.
54. ↑  Obama tuomitsee Koraanin polton ja YK-iskun *Iltalehti*.  3.4.2011. Viitattu 3.4.2011.
55. ↑  Asemiehet hyökkäsivät Naton leiriin Kabulissa  2.4.2011. Suomi TV. Viitattu 3.4.2011. [vanhentunut linkki]
56. ↑  Kohupastori ei ota vastuuta Afganistanin YK-kuolemista  2.4.2011. Kp24.  Arkistoitu 7.3.2016. Viitattu 3.4.2011.
57. ↑  JuD announces Rs 10 crore for killing US pastor over Quran burning *Times of India*.  3.4.2011. Viitattu 3.4.2011. (englanniksi)
58. ↑  US pastor supervises Quran burning, sparks outrage in Pak *Times of India*.  22.3.2011.  Arkistoitu 5.11.2012. Viitattu 3.4.2011. (englanniksi)
59. ↑  Karzai toivoi USA:n tuomitsevan Koraanin polttamisen *Kaleva*.  3.4.2011. Viitattu 3.4.2011. [vanhentunut linkki]
60. ↑  Satoja miehiä kadulla - Koraanin polttaminen vihastuttaa yhä Afganistanissa *Aamulehti*.  3.4.2011.  Arkistoitu 7.4.2011. Viitattu 3.4.2011.
61. ↑  Kohupastori ei ota vastuuta Afganistanin YK-kuolemista  2.4.2011. Nelonen. Viitattu 2.4.2011. [vanhentunut linkki]

Aiheesta muualla
----------------

* Dove World Outreach Center (Arkistoitu – Internet Archive). (englanniksi)
* International Burn A Koran Day Facebookissa. (englanniksi)
* International Judge the Koran Day Facebookissa. (englanniksi)
* The Braveheart Show, Terry Jonesin YouTube-kanava. (englanniksi)
* International Judge the Koran Day … and the execution: burn it! (Arkistoitu – Internet Archive), Dove World Outreach Center (englanniksi)
* "Polta Koraani" -päivä kuumentaa tunteita, MTV, 7.9.2010.
* CNN: Church plans Quran-burning event (Pastori Jones CNN:n uutisten haastattelussa). (englanniksi)
* Reutersin video tapahtuman vastaisesta mielenosoituksesta Helsingin Sanomien sivuilla. (englanniksi)
* Koraanin polttaminen Dove World Outreach Centerissä 20. maaliskuuta 2011 (video) (englanniksi)
* Seitsemän YK-työntekijää tapettiin raa'asti Afganistanissa MTV, 1.4.2011
* Kohupastori ei ota vastuuta Afganistanin YK-kuolemista, MTV, 2.4.2011